
	ДО
КРАСИМИР ЧАКЪРОВ
ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ И РЪКОВОДИТЕЛ НА УПРАВЛЯВАЩИЯ ОРГАН НА 
СТРАТЕГИЧЕСКИЯ ПЛАН ЗА 
РАЗВИТИЕ НА ЗЕМЕДЕЛИЕТО И
 СЕЛСКИТЕ РАЙОНИ ЗА ПЕРИОДА 2023-2027 г.
	ОДОБРИЛ:




Д О К Л А Д
от Елена Иванова –  директор на дирекция „Развитие на селските райони“

	ОТНОСНО:
	Прием на заявления за подпомагане по интервенция II.И.3 „Плащания за земеделски стопани при кризи“, включена в Стратегическия план за развитието на земеделието и селските райони за периода 2023 – 2027 г., наричан по-нататък „Стратегически план“



УВАЖАЕМИ ГОСПОДИН ЗАМЕСТНИК-МИНИСТЪР,

На основание чл. 68а, ал. 2 и 3 от Закона за подпомагане на земеделските производители Ви представям за издаване проект на заповед за прием на заявления за подпомагане по интервенция II.И.3 „Плащания за земеделски стопани при кризи“, включена в Стратегически план.
В Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските производители и жизнеспособността на тяхната дейност, намаляване на бюрокрацията и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели. Въз основа на това всяка държава членка изготвя „Стратегически план за ОСП“, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите. 
Съгласно чл. 9, параграф 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (OВ, L 435 от 6 декември 2021 г.) (Регламент (ЕС) 2021/2115), държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициери в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 г. относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.) (Регламент (ЕС) 2021/2116). Европейският съюз определя основните параметри на политиката, а държавите членки носят отговорност за начините, по които постигат целите и целевите стойности. Предвидено е, че държавите членки са длъжни да изпълняват стратегическите планове по ОСП, одобрени от Европейската комисия. С Решение C (2022) 8749 на Европейската комисия беше одобрен Стратегическият план за развитие на земеделието и селските райони на Република България за периода 2023 – 2027 г. (Стратегически план).
С Регламент (ЕС) 2025/2649 на Европейския парламент и на Съвета от 19 декември 2025 година за изменение на Регламент (ЕС) 2021/2115 по отношение на системата на предварителни условия, видовете интервенции под формата на директно плащане, видовете интервенции в определени сектори и за развитие на селските райони и годишните доклади за качеството на изпълнението, както и на Регламент (ЕС) 2021/2116 по отношение на спирането на плащания във връзка с годишното уравняване с оглед на качеството на изпълнението и контрола и санкциите (OВ L, 2025/2649, 31 декември 2025 г.) се създава чл. 78а, съгласно който държавите членки могат да предвидят в стратегическите си планове интервенция, насочена към преодоляването на кризи, вследствие на събития, като природни бедствия, неблагоприятни климатични условия и други. 
В рамките на проведена присъствена среща със заинтересованите страни на 12.08.2026 г., на която са представени постигнатият напредък по прилагането на интервенциите, включени в Стратегическия план и резултатите от проведената комуникация със службите на Европейската комисия за съществуващите възможности за отчисление на средства, бе оповестено намерението на Управляващия орган на Стратегическия план да предложи включването на нова интервенция, базирайки се на възможностите, предоставени от разпоредбата на чл. 78а от Регламент (ЕС) 2021/2115. Публично достъпна  информация е налична тук: https://www.mzh.government.bg/bg/press-center/novini/zamestnik-ministr-chakrov-rabotim-usileno-za-spasy/.
На проведеното на 02.09.2026 г. заседание на Комитета по наблюдение на Стратегическия план бе представено и обсъдено предложението на Управляващия орган за Шесто изменение на Стратегическия план. С него се въвежда интервенция II.И.3 „Плащания за земеделски стопани при кризи“, чиято цел е да подпомогне земеделските стопани да преодолеят последиците от възникнали кризи и да продължат земеделската си дейност. Предложението за Шесто изменение е одобрено от Комитета по наблюдение, като е даден мандат на Управляващия орган да го изпрати на службите на Европейската комисия за разглеждане и одобрение и проведе преговорния процес. 
С Решение № 742 на Министерския съвет от 24 септември 2026 г. проектът за Шесто изменение на Стратегическия план за развитие на земеделието и селските райони за програмен период 2023 – 2027 г., съфинансиран от Европейския земеделски фонд за развитие на селските райони, Европейския фонд за гарантиране на земеделието и от държавния бюджет е одобрен. В съответствие с това решение, на 25.09.2026 г. Управляващият орган на Стратегическия план изпрати на службите на Европейската комисия цитираното изменение на Стратегическия план за разглеждане, оценка и одобрение. 
По отношение на измененията в интервенциите, съфинансирани от Европейския земеделски фонд за развитие на селските райони (ЕЗФРСР) държавите членки разполагат с гъвкавост да приложат исканите изменения, преди датата на официалното одобрение на исканите промени от Европейската комисия. Съгласно чл. 86, параграф 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013, разходите, които са станали допустими в резултат на изменение на стратегически план по ОСП, стават допустими за целите на приноса от ЕЗФРСР, считано от датата на подаване в Комисията на искането за изменение или от датата на уведомлението за изменението, посочено в чл. 119, параграф 9.
В чл. 119, параграф 2 от Регламент (ЕС) 2021/2115 са посочени видовете промени, които попадат в категорията стратегически изменения. Съгласно буква „б“ на параграф 2 изменения, които водят до промени в междинните цели или целевите стойности на показателите за резултата, попадат в обхвата на стратегическите изменения. Съгласно буква „г“ на същия параграф, изменения на целевите и финансовите планове в стратегическия план по ОСП, също са стратегически изменения.
В параграф 11 на чл. 119 от Регламент (ЕС) 2021/2115 е посочено, че без да се засяга чл. 86, стратегическите изменения пораждат действие само след като бъдат одобрени от Комисията.
Прилагането на тази интервенция, включена в Шесто изменение на Стратегическия план, одобрено с Решение № 742 на Министерския съвет от 2026 г., по аналогия на приложението на другите интервенции, следва да се регламентира в Закона за подпомагане на земеделските производители. Със Закона за изменение и допълнение на Закона за подпомагане на земеделските производители, внесен в Народното събрание със сигнатура 52-654-01-91, е предвидено, че министърът на земеделието и храните издава наредба за приложението на интервенцията по чл. 78а от Регламент (ЕС) 2021/2115. Предвиденото правно основание е част от същия закон, обнародван в бр. 88 на „Държавен вестник“.
Проектът на наредба регламентира условията и реда за прилагане на интервенцията се предвижда да бъде обнарован в „Държавен вестник“ преди стартиране на приема на заявления за подпомагане.  
Предлага се приемът на заявления за подпомагане по интервенция II.И.3 „Плащания за земеделски стопани при кризи“ да бъде проведен в периода от 10 до 23 ноември 2026 г. включително.
Определянето на посочения период е обусловено от специфичния характер и целите на интервенцията, насочена към предоставяне на своевременна финансова подкрепа на земеделските стопани, засегнати от кризисни събития, с оглед преодоляване на неблагоприятните последици за тяхната дейност и осигуряване на условия за нейното продължаване.
При определянето на срока за прием е отчетена необходимостта от осигуряване на достатъчно технологично време за извършване на административните проверки, установяване на допустимостта на кандидатите, определяне на размера на финансовото подпомагане и извършване на плащанията до края на календарната 2026 г.
В тази връзка провеждането на приема в предложения период ще позволи своевременното стартиране на последващите административни процедури, като същевременно ще осигури възможност на земеделските стопани, попадащи в обхвата на интервенцията, да подадат заявления за подпомагане.
Своевременното приключване на процедурите и изплащането на помощта в рамките на 2026 г. ще допринесат за ограничаване на неблагоприятните икономически последици от настъпилите кризисни събития и за запазване на устойчивостта на засегнатите земеделски стопанства.
В съответствие с чл. 68а, ал. 3 от Закона за подпомагане на земеделските производители проектът на заповед се публикува на интернет страницата на Стратегическия план и в Системата за електронни услуги преди тяхното утвърждаване за представяне на писмени предложения и възражения. Направените целесъобразни бележки и предложения са отразени. 

УВАЖАЕМИ ГОСПОДИН ЗАМЕСТНИК-МИНИСТЪР,
[bookmark: _GoBack]       Във връзка с гореизложеното и на основание чл. 68а, ал. 2 и 3 от Закона за подпомагане на земеделските производители предлагам да издадете заповед за откриване на прием на заявления за подпомагане по интервенция II.И.3 „Плащания за земеделски стопани при кризи“, включена в Стратегическия план, за периода от 10 до 23 ноември 2026 г. включително.
Приложение: проект на заповед. 

С уважение,

Елена Иванова

Директор 

Красимир Чакъров - заместник-министър

Ръководител на УО на Стратегическия план

